Александър Пушкин
Към Чаадаев

Превод от руски: Георги Мицков, —

chitanka.info

Любов, надежда, тиха слава,

каква преходна суета,

как бързо младостта минава,

като мъгла във утринта.

Но в нас желанието блика —

под мрака на съдбовна власт,

дочуваме в тревожен час

отечеството как ни вика.

И ние чакаме с надежда

да грейне волността над нас,

както младеж, обзет от страст,

очаква влюбен и се вглежда.

За волност докато горим,

сърцата докато са живи,

на бащин край да посветим

дела и пориви красиви.

Другарю, друга светлина

над нас ще блесне обновена,

Русия ще срази съня

и над праха на власт сломена

ще блеснат наште имена.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.